Den seneste forsinkelse betyder, at den samlede regning for Cityringen stiger med 165 millioner kroner.

Den nye metrolinje i København, Cityringen, bliver forsinket. Åbningen forventes først at blive i slutningen af september.

Det oplyser Metroselskabet i en pressemeddelelse tirsdag.

- Selv om det i det store billede er mindre ting, der mangler, har det desværre vist sig at være for meget til, at det er realistisk at indhente det forsinkede arbejde, siger Metroselskabets administrerende direktør, Henrik Plougmann Olsen, i pressemeddelelsen.

Her bliver det forklaret, at der fortsat mangler en del testkørsler, før metrolinjen kan sikkerhedsgodkendes.

Det skyldes, at entreprenørerne på byggeriet, Copenhagen Metro Team, ikke har overholdt en deadline i marts.

Den seneste forsinkelse betyder, at den samlede regning for Cityringen stiger med 165 millioner kroner. Metroselskabet vil dog forsøge at få ekstraomkostningerne dækket af CMT

Metroselskabet forventer at kunne sætte en endelig dato på åbningen i løbet af juni.

Blev udskudt i 2017

Det var oprindeligt planen, at Cityringen skulle være klar i december 2018. I 2014 blev åbningen udskudt med syv måneder, så metrolinjen i stedet stod til at skulle tages i brug i juli 2019.

Men i april udsendte Metroselskabet en pressemeddelelse, hvor de skrev, at der var risiko for, at Cityringen blev yderligere forsinket. Årsagen var, at færre havde arbejdet på byggeriet, end der var planlagt efter.

I pressemeddelelsen skrev Metroselskabet også, at hovedentreprenøren CMT ville blive pålagt dagsbøder, fordi man havde misset en milepæl i byggeriet.

Det største projekt i 400 år

Byggeriet af metroudvidelsen i København blev besluttet i 2005, vedtaget af Folketinget i 2007, og i 2013 blev tunnelboringerne påbegyndt. Metroselskabet, selskabet bag byggeriet, beskriver byggeriet som det største anlægsarbejde i København i 400 år. Det forventes at koste knap 25 milliarder kroner og strækker sig over 15,5 kilometer tunneller under jorden i hjertet af København.

Den nye metro kommer til at stoppe ved 15 nye stationer og to eksisterende. Blandt de nye stationer er Københavns Hovedbanegård, Nørrebro, Trianglen på Østerbro og Rådhuspladsen.

Derudover arbejdes der allerede på supplerende metrolinjer – Nordhavnslinjen, der er en afgrening til Cityringen, som skal stå klar i starten af 2020, og Sydhavnslinjen, der forventes at være klar i 2024.